Resensie: Ballade vir ŉ Enkeling – ŉ nuwe standaard vir plaaslike rolprenteDie gewilde televisiereeks, Ballade vir ‘n enkeling, herleef nie nou net op die grootskerm nie, maar die musiektreffers uit die reeks kry ook ‘n splinternuwe baadjie. Foto: Verskaf. Draaiboek: Leon van Nierop Regisseur: Quentin Krog Vervaardigers: The Film Factory – Danie Bester Rolverdeling: Armand Aucamp, Rolanda Marais, Jacques Bessenger, Donnalee Roberts, Edwin van der Walt, Christia Visser, Luan Jacobs Ouderdomsbeperking: 16 (taal, geweld, seksuele geweld) Datum van vrystelling: 20 Maart In die internasionale rolprentbedryf, en meer spesifiek Hollywood, is daar rolprente wat ŉ omkeerpunt in die bedryf veroorsaak het. ŉ Rolprent wat veroorsaak het dat die daaropvolgende rolprente volgens ŉ nuwe standaard moet wees en die gehoor honger gelos het vir nog sulke flieks. Vir ons rolprentbedryf is dit Ballade vir ŉ Enkeling. Ballade vir ŉ Enkeling is gegrond op die uiters gewilde televisiereeks in die 80’s, maar in hierdie fliek kry die storie van Leon van Nierop ŉ splinternuwe baadjie. Dit vertel die storie van die skrywer Jacques Rynhard wat verdwyn op die aand wat hy ŉ groot literêre prys ontvang. ŉ Joernalis, Carina Human, besluit om ondersoek in te stel en besef vinnig dat daar baie geheime is wat agter die verdwyning skuil. Die rolverdeling is sterbelaai met akteurs soos Rolanda Marais (Lena Aucamp) Donnalee Roberts (Carina Human), Armand Aucamp (Jacques Rynhard), Jacques Bessenger (Jan-Paul Otto) en Helene Lombard (Liebet Rynhard). Elkeen van hierdie akteurs is fantasties in hul onderskeie rolle, maar dit is egter die jong akteurs wat die gehoor gaan verras. Edwin van der Walt vertolk die rol van Jacques Rynhard (jr.) en die jong akteur maak ŉ mens ongelooflik opgewonde vir wat hy vir die bedryf kan doen. So ook met Christia Visser (Lena Aucamp jr.) en Luan Jacobs (Jan-Paul Otto jr.). Daar is egter nie een akteur in hierdie fliek wat nie spesiale erkenning verdien nie. Miles Petzer in die rol van Gert Grové gaan jou hare laat rys en Cindy Swanepoel is moeiteloos skreeusnaaks as Mysi Moolman. Die kinematografie is beeldskoon gedoen en staan terug vir niks (nie eens vir internasionale flieks soos Gone Girl en Birdman nie). Quentin Krog is geen vreemdeling in die rolprent- en televisiewêreld nie en het meer onlangs in die regisseurstoel gesit vir die televisiereeks Sterlopers. Krog se benadering met die regie van Ballade vir ŉ Enkeling is uiters verfrissend. Die oorspronklike musiek van die televisiereeks asook nuwe weergawes daarvan word gebruik en is propvol nostalgie wat jou hoendervleis gaan gee. Ongeag of jy die televisiereeks gekyk, net daarvan geweet of geen benul het waaroor dit gaan nie: hierdie fliek gaan jou bekoor en mag nie misgeloop word nie. Ballade vir ŉ Enkeling is die begin van groot dinge vir ons rolprentbedryf.